Nýfallinn snjór glitrar ekki , en harðfenni , sem er þéttari snjór , sem náð hefur að endurkristallast og mynda stærri samhangandi kristalla , glitrar . Nýfallinn snjór er hvítur því örsmáir ískristallarnir í honum dreifa ljósinu í allar áttir óháð öldulengd , án þess að drekka mikið í sig . Ljósið getur náð einhverja tugi sentímetra inn í snjólagið eins og birtustig í snjóhúsum ber með sér . Hreinn snjór endurkastar nær öllu því ljósi sem á hann fellur , en endurkastið er ekki bundið við yfirborðslagið heldur nær hluti ljóssins töluvert inn í snjólagið . Ryk og óhreinindi sem falla á snjóinn draga úr endurkastinu svo snjórinn gránar . Mjög óhreinn snjór verður dökkur yfirlitum . Við samþjöppun og endurkristöllun þar sem efnið grær saman í stærri einingar fer að bera á speglun frá stærri kristallaflötum . Við skynjum þetta sem glit eða örsmáa " ljósgjafa " ( spegla ) . Þetta sama sjáum við í glersalla , þar sem kornastærðin fer ekki mikið undir millímetra , að ekki sé talað um gimsteinahrúgu . Á Vísindavefnum eru nokkrar spurningar um snjó , til dæmis :